Oppositiossa SDP:n tilanne on sekava. Antti Rinne sai helmikuussa puoluekokoukselta vahvan jatkovaltakirjan puoluejohtajana, mutta heikko kannatus syö miestä. Hallituksessa syöksykierteeseen on joutunut pääministeri Juha Sipilän keskusta.

Juha Sipilä on johtanut keskustaa viisi vuotta. Kesällä 2012 keskustan tulevaisuus oli uhanalainen. Kevään 2011 eduskuntavaaliromahduksen jälkeen keskusta oli joutunut oppositioon, ja napina puoluejohtaja Mari Kiviniemeä vastaan kiihtyi.

Keskustan kannalta elämä oppositiossa oli yhtä tuskaa myös sen vuoksi, että se oli vasta toiseksi suurin oppositiopuolue. Timo Soinin perussuomalaiset oli opposition ykkönen ja oppositiohyöty uhkasi valua Soinin laariin.

Sipilä nosti keskustan valtaan

Kannatuskyselyissä keväällä 2012 keskusta oli noussut perussuomalaisten yläpuolelle, mutta keskustan kärryt olivat jo karanneet Kiviniemen käsistä. Pelastajaksi huudettiin yritysjohtajana menestynyt, ensimmäisen kauden kansanedustaja, Juha Sipilä.

Perinteistä puoluetietä kulkenut Tuomo Puumala hävisi keskustan puheenjohtajakisassa selvästi Sipilälle.

Politiikassa uutena, tuoreena kasvona Sipilä nosti vajaassa vuodessa keskustan suosituimmaksi puolueeksi. Korkeimmillaan keskustan kannatus oli vuoden 2014 lopulla lähes 27 prosenttia.

Sipilä nousi pääministeriksi kevään 2015 eduskuntavaalien jälkeen. Vaaleissa keskusta keräsi äänistä 21,1 prosenttia. Hallituskumppaneikseen Sipilä valitsi perussuomalaiset ja kokoomuksen.

Rinne vei SDP:n oppositioon

Sipilän valinnat veivät eduskuntavaaleissa neljänneksi romahtaneen SDP:n oppositioon. Ammattiyhdistysliikkeessä uransa tehneen ja ensimmäisen kerran eduskuntaan valitun Antti Rinteen johdolla SDP:n äänisaalis jäi 16,5 prosenttiin.

Rinne oli vallannut puoluejohtajan paikan toukokuussa 2014. Vasemmalta hyökännyt ja ammattiyhdistysliikkeen tukema Rinne kukisti niukasti Jutta Urpilaisen.

Rinteen ja Urpilaisen kannattajien välinen jännite repi SDP:tä vielä eduskuntavaalien jälkitunnelmissa. Rinne torjui Urpilaisen valinnan SDP:n eduskuntaryhmän johtoon.

Eduskuntaryhmän johtoon nousi nuori kansanedustaja Antti Lindtman, jonka vahvaksi tukijaksi tiedettiin entinen puoluejohtaja Eero Heinäluoma.

Rinne joutui ruusujen sotaan

SDP:n eduskuntavaaliromahdus kaadettiin hyvin pitkälle Antti Rinteen niskaan. SDP:n eduskuntaryhmässä on paljon kokeneita poliitikkoja ja entisiä ministereitä, joille yksi kausi oppositiossa on kauhistus ja toinen kausi oppositiossa olisi jo tuho.

Eduskuntakeskustelussa Rinteellä on ollut vaikeuksia nousta oppositiojohtajaksi. SDP:n kärkiesiintyjiä ovat olleet ryhmäjohtaja Lindtman ja Heinäluoma.

Rinteen suosio puolueen sisällä on ollut sidoksissa SDP:n kannatukseen. Parasta aikaa kesti syksystä 2015 alkutalveen 2016, jolloin SDP oli suosituin puolue lähes 23 prosentin kannatuksellaan.

Kova talouspolitiikka pudotti Sipilän

Rinteen paras kausi merkitsi samalla Juha Sipilän suosion hiipumista. Menoleikkaukset ja tuskainen kilpailukykysopimus karistivat pääministerin kannatusta.

Loppuvuodesta 2016 Sipilä ajautui kummalliseen yhteenottoon Ylen kanssa ja mukavan miehen maine oli mennyttä. Tämän jälkeen Sipilän alamäki on tarttunut entistä tiukemmin myös keskustan kannatukseen.

Viime kevään kuntavaalien alle 18 prosentin tulos oli pettymys keskustalle ja vakava muistutus Sipilälle. Kuntavaalien jälkeen keskustan kannatus on edelleen pudonnut ja hieman yli 16 prosentin lukemat liikkuvat nyt samalla tasolla kuin ennen Sipilän puheenjohtaja-aikaa.

Vaihtoehdot vähissä SDP:llä

Rinteen kaatajien ensimmäinen yritys päättyi haaksirikkoon tämän vuoden helmikuun puoluekokouksessa, kun kansanedustajat Timo Harakka ja Tytti Tuppurainen kärsivät tappion heti ensimmäisellä äänestyskierroksella.

Ryhmäjohtaja Antti Lindtman putosi puheenjohtajakisasta jo ennen kisan alkua, kun eduskuntaryhmän riidat repesivät julkisuuteen.

Rinteellä on puoluekokouksen valtakirja yli seuraavien eduskuntavaalien. Ei ole ainakaan vielä näkyvissä, että Rinne heittäisi pyyhkeen kehään ja luopuisi puheenjohtajan tehtävästä.

Paine Rinnettä kohtaan kuitenkin kasvaa, jos SDP:n kannatus juuttuu nykyisiin lukuihin, jotka ovat alle viime eduskuntavaalien tuloksen. Samoissa noin 15 prosentin lukemissa SDP:n suosio oli keväällä 2014, kun Rinne haastoi Urpilaisen.

Rinteen ja SDP:n tuskaa lisää se, että vihreät on karannut suosituimmaksi oppositiopuolueeksi.

Sipilällä aikaa kesään 2018

Keskustan johdossa toivotaan, että Suomen talousihme kääntäisi pääministeripuolueen kannatuksen jälleen nousuun.

Hallituksen politiikan tulokset näyttävät kuitenkin kaatuvan kokoomuksen syliin. Petteri Orpo katkaisi kokoomuksen alamäen, kun hän kesällä 2016 kukisti ongelmaksi nousseen Alexander Stubbin.

Juha Sipilä on aiemmin ilmoittanut, että hän päättää omasta tulevaisuudestaan keväällä 2018, hyvissä ajoin ennen keskustan seuraavaa puoluekokousta.

Neljä vuotta on osoittautunut pitkäksi ajaksi pääministerille, Kokoomuksen Jyrki Katainen jaksoi vetää kivirekeä vain kolme vuotta ja myös keskustan Matti Vanhasen toinen kausi katkesi kolmeen vuoteen.

Helppoa ei näytä olevan oppositiossakaan. Antti Rinteelle neljä vuotta SDP:n johdossa tullisi täyteen keväällä 2018 – jos tulee.

Lue myös:

Ylen kannatusmittaus: Perussuomalaisten kannatus pyrähti nousuun – SDP:n ja keskustan kurimus jatkuu